Ο **Σιμόν Τίσερ** (24 Απριλίου 1982, Μουτλάγκεν, Γερμανία) είναι Γερμανός πρώην διεθνής πετοσφαιριστής. Έχει ύψος 1.94 μ. και αγωνίζόταν ως πασαδόρος.

Καριέρα
-------

Ο Σιμόν Τίσερ υπήρξε ένας από τους μεγαλύτερους αθλητές στην ιστορία της γερμανικής πετοσφαίρισης. Με την εθνική Γερμανίας κατέγραψε 210 διεθνείς συμμετοχές, με τις οποίες κατέχει την 11η θέση στη σχετική λίστα των Γερμανών διεθνών πετοσφαιριστών.  

Ο Τίσερ ξεκίνησε την ασχολία του με το βόλλεϋ σε μικρή ηλικία, επηρεασμένος από τον πατέρα του, που υπήρξε επίσης πετοσφαιριστής. Τις πρώτες του πάσες τις έδωσε στην ΝΤ.ΤΖ.Κ. Σβέμπις Γκμιντ, ομάδα του τόπου διαμονής της οικογένειάς του. Από το 1998 έως το 2002 αγωνίστηκε διαδοχικά στις Σ.Β. Φέλμπαχ και Τ.Σ.Β. Σμίντεν. Τα πρώτα του βήματα στο χώρο του επαγγελματικού βόλλεϋ τα έκανε το 2002 με τη γερμανική Μαοάμ Μέντιχ, στην οποία παρέμεινε μέχρι το 2004. Το 2004 μεταπήδησε στην επίσης γερμανική Β.Φ.ΜΠ. Φριντρισάφεν της ομώνυμης πόλης, στην οποία παρέμεινε τρία χρόνια, και με την οποία κατέκτησε το Τσάμπιονς Λιγκ το 2007 αλλά και 3 νταμπλ Γερμανίας από το 2005 έως το 2007.  

Την τριετία 2007-10 αγωνίστηκε στην Ελλάδα για λογαριασμό αρχικά του Ηρακλή Θεσσαλονίκης (2007-2009) κι έπειτα του Ολυμπιακού Πειραιώς (2009-10). Με τον Ηρακλή κατέκτησε το Πρωτάθλημα Ελλάδας της περιόδου 2007-08 και με τον Ολυμπιακό το Πρωτάθλημα Ελλάδας το 2009-10.  

Την περίοδο 2010-11 αγωνίστηκε στην τουρκική Ζιράτ Άγκυρας ενώ την αμέσως επόμενη περίοδο αγωνίστηκε με τη ρωσική Διναμό Κρασνοντάρ. Το 2012 ο Τίσερ ταξίδεψε στην Πολωνία για τη Γιαστσέμπσκι Βέγκιελ, ενώ την επόμενη χρονιά μετεγγράφη στην γαλλική ΑΣΟΥΛ Λυών. Από το 2014 έως το 2018 αγωνίστηκε και πάλι στη Β.Φ.ΜΠ. Φριντρισάφεν, στην οποία τερμάτισε την καριέρα του, και στην οποία υπήρξε συμπαίκτης με τον Έλληνα διεθνή πετοσφαιριστή Θανάση Πρωτοψάλτη. Με τη Φριντρισάφεν κατέκτησε πάλι το νταμπλ Γερμανίας την περίοδο 2014-15 και δύο Σούπερ Καπ Γερμανίας το 2016 και το 2017.

Διεθνής καριέρα
---------------

Ο Σιμόν Τίσερ έκανε μια σπουδαία καριέρα στην Εθνική Γερμανίας, με την οποία πραγματοποίησε 210 εμφανίσεις, που τον κατατάσσουν στην 11η θέση των συμμετοχών των διεθνών πετοσφαιριστών της χώρας του. Το ντεμπούτο του στην εθνκή ομάδα το έκανε στο Ευρωπαϊκό Πρωτάθλημα του 2003 σε ηλικία 21 ετών, όταν ακόμα αγωνιζόταν με την Μαοάμ Μέντιχ. Στο Ευρωπαϊκό του 2005 ήταν ο βασικός πασαδόρος της εθνικής Γερμανίας. Το 2006 κατέλαβε με τη χώρα του την 9η θέση στο Παγκόσμιο Πρωτάθλημα, και το 2007 την 5η θέση στο Ευρωπαϊκό. Στη συνέχεια κατέκτησε την 9η θέση στους Ολυμπιακούς Αγώνες του 2008 στο Πεκίνο, την 6η θέση στο Ευρωπαϊκό του 2009, και την 8η στο Παγκόσμιο Πρωτάθλημα του 2010. Οι επιτυχίες του Σιμόν Τίσερ με την Εθνική Γερμανίας συνεχίστηκαν με την 5η θέση στους Ολυμπιακούς Αγώνες του 2012 στο Λονδίνο, που ήταν αναμφίβολα η κορυφαία επιτυχία του σε εθνικό επίπεδο. Το 2013 κατέλαβε την 6η θέση στο Ευρωπαϊκό Πρωτάθλημα, που ήταν και η τελευαία συμμετοχή του στην εθνική ομάδα της χώρας του σε μεγάλη διοργάνωση.

Διεθνείς Διακρίσεις
-------------------

**Θερινοί Ολυμπιακοί Αγώνες**

* **5η θέση**: 2012 - Λονδίνο

Συλλογικοί Τίτλοι - Διακρίσεις
------------------------------

### Διεθνείς διοργανώσεις

**Τσάμπιονς Λιγκ**

* 01 ! **1η θέση**: 2007 (Β.Φ.ΜΠ. Φριντρισάφεν)
* 2 ! **2η θέση**: 2009 (Ηρακλής Θεσσαλονίκης)

### Εθνικά Πρωταθλήματα

**4 Πρωταθλήματα Γερμανίας**

* 2004-05, 2005-06, 2006-07, 2014-15 (Β.Φ.ΜΠ. Φριντρισάφεν)

000\* **2η Θέση**: 2015-16, 2016-17, 2017-18 (Β.Φ.ΜΠ. Φριντρισάφεν)

**2 Πρωταθλήματα Ελλάδας**

* 2007-08 (Ηρακλής Θεσσαλονίκης)
* 2009-10 (Ολυμπιακός Πειραιώς)

**Πρωτάθλημα Τουρκίας**  

000\* **3η Θέση**: 2010-11 (Ζιράτ Άγκυρας)

**Πρωτάθλημα Πολωνίας**  

000\* **3η Θέση**: 2010-11 (Γιαστσέμπσκι Βέγκιελ)

### Εθνικά Κύπελλα

**4 Κύπελλα Γερμανίας**

* 2005, 2006, 2007, 2015 (Β.Φ.ΜΠ. Φριντρισάφεν)

**2 Σούπερ Καπ Γερμανίας**

* 2016, 2017 (Β.Φ.ΜΠ. Φριντρισάφεν)

**2 Σούπερ Καπ Ελλάδας**

* 2007, 2008 (Ηρακλής Θεσσαλονίκης)

**Κύπελλο Ελλάδας**  

000\* **2η Θέση**: 2010 (Ολυμπιακός Πειραιώς)

Ατομικές Διακρίσεις
-------------------

* Πρωτάθλημα Ελλάδας 2009-10: Πολυτιμότερος Παίκτης (MVP) 5ης αγωνιστικής

Παραπομπές
----------

1. ↑  Σιμόν Τίσερ - Στοιχεία καριέρας Αρχειοθετήθηκε 2020-08-03 στο Wayback Machine. www.cev.eu
2. ↑  Άποψη του Αντέρς Κρίστιανσον για τον Σιμόν Τίσερ www.sport-fm.gr
3. 1 2  Συμμετοχές παικτών στην Εθνική Γερμανίας Αρχειοθετήθηκε 2020-04-01 στο Wayback Machine. www.volleyball-verband.de (Γερμανικά)
4. ↑  Συνέντευξη του Τίσερ στο worldofvolley.com Αρχειοθετήθηκε 2020-02-18 στο Wayback Machine.www.worldofvolley.com (Αγγλικά)
5. ↑  Ο Σιμόν Τίσερ στον Ηρακλή Θεσσαλονίκης Αρχειοθετήθηκε 2020-02-18 στο Wayback Machine. www.sport24.gr
6. ↑  Ο Σιμόν Τίσερ στον Ολυμπιακό Αρχειοθετήθηκε 2016-03-05 στο Wayback Machine. www.sport24.gr
7. ↑  Τίσερ και Πρωτοψάλτης μαζί στη Φριντρισάφεν /www.volleynews.gr
8. ↑  Η Φριντρισάφεν νταμπλούχος Γερμανίας το 2015 Αρχειοθετήθηκε 2020-02-25 στο Wayback Machine. www.volleyplanet.gr
9. ↑  H Φριντρισάφεν κατακτά το Σούπερ Καπ Γερμανίας το 2017 Αρχειοθετήθηκε 2020-02-25 στο Wayback Machine. www.volleyball.gr
10. ↑  Ευρωπαϊκό 2003, Γερμανία-Σλοακία 3-1[*νεκρός σύνδεσμος*] www.cev.eu
11. ↑  Ευρωπαϊκό 2005, Ογγαρία-Γερμανία 3-2[*νεκρός σύνδεσμος*] www.cev.eu
12. ↑  Σιμόν Τίσερ - Βιογραφικό, τίτλοι, επτυχίες με την Εθνική Γερμανίας Αρχειοθετήθηκε 2020-08-03 στο Wayback Machine. vip.volleyball-verband.de (Γερμανικά)
13. ↑  Πολυτιμότερος Παίκτης (MVP) 5ης αγωνιστικής 2009-10 www.in.gr

Εξωτερικοί σύνδεσμοι - Πηγές
----------------------------

* Σιμόν Τίσερ: Παρουσίαση - Ατομκά στοιχεία - Ομάδες - Διακρίσεις volleybox.net
* Σιμόν Τίσερ - Ατομικά στοιχεία greekvolley.eu
* Το αντίο του Τίσερ - Βιογραφικά στοιχεία www.vfb-volleyball.de (Γερμανικά)